CELEX: 32011D0851
Language: lt
Date: 1323648000000
Title: 2011/851/ES: 2011 m. gruodžio 12 d. Komisijos įgyvendinimo sprendimas dėl papildomo Sąjungos 2006 ir 2007 m. finansinio įnašo, skirto Portugalijos išlaidoms atlyginti kovojant su Bursaphelenchus xylophilus (Steiner et Buhrer) Nickle et al. (pušiniu stiebiniu nematodu) (pranešta dokumentu Nr. C(2011) 9247)

17.12.2011   
            
            
               LT
            
            
               Europos Sąjungos oficialusis leidinys
            
            
               L 335/107
            
         KOMISIJOS ĮGYVENDINIMO SPRENDIMAS
   2011 m. gruodžio 12 d.
   dėl papildomo Sąjungos 2006 ir 2007 m. finansinio įnašo, skirto Portugalijos išlaidoms atlyginti kovojant su Bursaphelenchus xylophilus (Steiner et Buhrer) Nickle et al. (pušiniu stiebiniu nematodu)
   (pranešta dokumentu Nr. C(2011) 9247)
   (Tekstas autentiškas tik portugalų kalba)
   (2011/851/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2000 m. gegužės 8 d. Tarybos direktyvą 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje (1), ypač į jos 23 straipsnio 6 dalį,
   kadangi:
   
               (1)
            
            
               Komisijos sprendimu 2006/923/EB (2) patvirtintas Sąjungos finansinis įnašas Portugalijos pateiktai priemonių 2006 ir 2007 m. programai, skirtai Bursaphelenchus xylophilus (Steiner et Buhrer) Nickle et al. (pušinio stiebinio nematodo) plitimui į kitas valstybes nares kontroliuoti. Šias priemones sudarė apsauginės zonos, kurioje nėra pušiniu stiebiniu nematodu užkrėstų medžių (toliau – plyno kirtimo juosta), suformavimas;
            
         
               (2)
            
            
               Sprendimu 2006/923/EB suteiktas finansinis įnašas buvo pagrįstas programa, skirta tolesniems kovos su pušiniu stiebiniu nematodu (toliau – PSN) veiksmams ir 2006 m. liepos 28 d. Portugalijos Komisijai pateikta šios programos biudžeto sąmata;
            
         
               (3)
            
            
               galutiniai mokėjimai, susiję su Sprendime 2006/923/EB nustatytais veiksmais, Portugalijai buvo išmokėti 2008 m. birželio mėn.;
            
         
               (4)
            
            
               2007 m. rugsėjo 28 d. Portugalija pranešė Komisijai, kad išlaidos, patirtos formuojant plyno kirtimo juostą, smarkiai viršijo 2006 m. liepos mėn. pateiktą sąmatą, ir 2009 m. birželio 30 m. pateikė patvirtinamuosius dokumentus. Atsižvelgdama į tai, Portugalija pateikė dar vieną prašymą dėl Sąjungos finansinio įnašo papildomoms 10 230 256,59 EUR išlaidoms atlyginti. Pradinė sąmata buvo nepakankama dėl kelių veiksnių: PSN užkrėstų didelių medžių skaičius buvo didesnis nei tikėtasi, savininkai nukirto nedidelę jiems priklausančių PSN užkrėstų medžių dalį ir į sąmatą nebuvo įtrauktos išlaidos, susidariusios kertant jaunus PSN užkrėstus medžius;
            
         
               (5)
            
            
               2010 m. liepos mėn. Komisija atliko Portugalijos 2009 m. birželio 30 d. perduotos informacijos auditą. Išnagrinėjus visus papildomo prašymo patvirtinamuosius dokumentus, audito ataskaitoje padaryta išvada, kad tinkamą finansuoti 5 314 851,15 EUR apmokėtų sąskaitų sumą (įskaitant koordinavimo išlaidas) galima patvirtinti;
            
         
               (6)
            
            
               kadangi šiame papildomame prašyme nurodytos priemonės yra tokio paties pobūdžio ir skirtos tam pačiam tikslui kaip ir Sprendime 2006/923/EB nustatytos priemonės, tikslinga skirti tokį patį, t. y. 75 %, Sąjungos finansinį įnašą kaip ir minėtame sprendime;
            
         
               (7)
            
            
               pagal 2005 m. birželio 21 d. Tarybos reglamento (EB) Nr. 1290/2005 dėl bendrosios žemės ūkio politikos finansavimo (3) 3 straipsnio 2 dalies a punktą augalų sveikatos priemonės turi būti finansuojamos iš Europos žemės ūkio garantijų fondo. Vykdant šių priemonių finansinę kontrolę turėtų būti taikomi minėto reglamento 9, 36 ir 37 straipsniai;
            
         
               (8)
            
            
               pagal 2002 m. birželio 25 d. Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (4) 75 straipsnį ir 2002 m. gruodžio 23 d. Komisijos reglamento (EB, Euratomas) Nr. 2342/2002, nustatančio išsamias Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento įgyvendinimo taisykles (5), 90 straipsnio 1 dalį prieš priimdama išlaidų iš Sąjungos biudžeto įsipareigojimą įgaliotoji institucija turi priimti finansavimo sprendimą, kuriame išdėstomi pagrindiniai su išlaidomis susijusių veiksmų elementai;
            
         
               (9)
            
            
               šis sprendimas laikomas išlaidų, nurodytų valstybių narių pateiktose bendro finansavimo prašymuose, finansavimo sprendimu;
            
         
               (10)
            
            
               šiame sprendime nustatytos priemonės atitinka Augalų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Principas
   Papildomo Sąjungos finansinio įnašo paskyrimas išlaidoms, kurias Portugalija patyrė 2006 ir 2007 m. formuodama plyno kirtimo juostą ir kovodama su pušiniu stiebiniu nematodu, atlyginti yra patvirtintas.
   2 straipsnis
   Sąjungos finansinio įnašo suma
   1 straipsnyje nurodyto papildomo Sąjungos finansinio įnašo didžiausia suma yra 3 986 138,36 EUR.
   3 straipsnis
   Šis sprendimas skirtas Portugalijos Respublikai.
   
      Priimta Briuselyje 2011 m. gruodžio 12 d.
      
         
            Komisijos vardu
         
         John DALLI
         
            Komisijos narys
         
      
   
   
      (1)  OL L 169, 2002 7 10, p. 1.
   
      (2)  OL L 354, 2006 12 14, p. 42.
   
      (3)  OL L 209, 2005 8 11, p. 1.
   
      (4)  OL L 248, 2002 9 16, p. 1.
   
      (5)  OL L 357, 2002 12 31, p. 1.